**ԳԱՎԱՌ ՀԱՄԱՅՆՔԻ ՂԵԿԱՎԱՐ ԳՈՒՐԳԵՆ ՄԱՐՏԻՐՈՍՅԻԱՆԻ ՈՒՂԵՐՁԸ՝ ԲԱՆԱԿԻ ՕՐՎԱ ԿԱՊԱԿՎՈՒԹՅԱՄԲ**

 Սիրելի հայրենակիցներ.

 Շնորհավորում եմ բոլորիս Հայաստանի Հանրապետության Զինված ուժերի կազմավորման 30-ամյակի կապակցությամբ: Հայկական պետական տոնացույցում Բանակի օրը ամենանվիրական ու փառապանց տոնն է. քանի որ այն յուրաքանչյուր հայի՝ իր երկրում ազատ ու անկախ ապրելու կամքի դրսևորումն է:

 Հայոց բանակին, իր երիտասարդ կենսագրության ընթացքում, վիճակված էր հաղթահարելու բազմաթիվ փորձություններ. մեր բանակը ծնվեց ու թրծվեց ազգային գոյապայքարի բովում. կայացման իր ճանապարհին կերտեց հաղթանակներ, ցավոք նաև գոյության այդ ուղին արյունոտվեց և հայոց զավակները կյանքի գնով գրեցին իրենց ազգի ու երկրի դժվար պատմությունը:

 Հայոց բանակի տոնը ևս մեկ առիթ է հիշելու, ոգեկոչելու ու մեր խոնարհումը բերելու բոլոր նահատակ-հերոսներին, ովքեր զոհվեցին հանուն այսօրվա ու վաղվա խաղաղ օրերի, հանուն ուժեղ ու մարտունակ ազգային բանակի և իրենց օրինակով կերտեցին հայ զինվորի իսկական կերպարը:

 Փառք մեր բոլոր նահատակներին…

 Փառք մեր բանակին, սպաներին ու զինվորներին…

 Թող զորանա հայոց բանակը , թող անկոտրում լինի մեր զինվորների հայրենասիրական կամքը և թող Աստծո աջը հովանի լինի Հայաստանին ու Հայոց բանակին:

***Լավագույն մաղթանքներով ՝ Գավառ համայնքի ղեկավար՝***

***Գուրգեն Երվանդի Մարտիրոսյան***